CELEX: 62020TN0350
Language: bg
Date: 2020-06-09 00:00:00
Title: Дело T-350/20: Иск, предявен на 9 юни 2020 г. — Wagenknecht/Комисия

17.8.2020   
            
            
               BG
            
            
               Официален вестник на Европейския съюз
            
            
               C 271/41
            
         
      Иск, предявен на 9 юни 2020 г. — Wagenknecht/Комисия
      (Дело T-350/20)
      (2020/C 271/52)
      Език на производството: английски
      
         Страни
      
      
         Ищец: Lukáš Wagenknecht (Пардубице, Чешка република) (представител: A. Dolejská, адвокат)
      
         Ответник: Европейска комисия
      
         Искания
      
      Ищецът моли Общия съд:
      
                  —
               
               
                  да установи, че Европейската комисия не е наложила задължителна възпираща мярка в съответствие с член 325, параграф 1, член 319, параграф 3 от Договора за функционирането на Европейския съюз (ДФЕС) и член 61, параграф 1 от Регламент (ЕС, Евратом) 2018/1046 на Европейския парламент и на Съвета (1) за предотвратяване или недопускане на конфликта на интереси на министър-председателя на Чешката република г-н Andrej Babiš, тъй като не е приела задължителна мярка:
                  
                              —
                           
                           
                              не допускаща член на колегиума на Комисията, и по-специално неговият председател, да се среща и обсъжда въпроси с министър-председателя на Чешката република г-н Andrej Babiš, свързани с многогодишната финансова рамка (МФР) на Европейския съюз за периода 2021—2027 г. и с бюджета на Съюза поначало,
                           
                        
                              —
                           
                           
                              преустановяваща преките плащания в селското стопанство от бюджета на Съюза на определени дружества, на които министър-председателят на Чешката република г-н. Andrej Babiš се явява контролиращо лице и действителен собственик.
                           
                        
            
         Основания и основни доводи
      
      Ищецът представя пет твърдения в подкрепа на иска.
      
                  1.
               
               
                  Първото твърдение е, че с писмо от 30 януари 2020 г. ищецът изпраща на Европейската комисия покана за действие по член 265 ДФЕС, но в отговора си Европейската комисия не разглежда съдържанието на поканата, а му дава отговор по съвсем различна тема.
                  
                              —
                           
                           
                              Комисията получава покана за действие от ищеца, и макар да отговаря на тази покана, в отговора си не се произнася по искането му да не се допускат срещи и обсъждания с чешкия министър-председател във връзка с МФР 2021-2027 г., нито по бездействието от нейна страна да спре преките плащания в селското стопанство на дружества от определени групи, в които чешкият министър-председател е контролиращо лице и действителен собственик. Вместо да отговори относно неправомерното изплащане на преки субсидии за селско стопанство на тези групи, Комисията предоставя информация за спирането на средства по структурните и инвестиционните фондове в селското стопанство за една от тези групи, което е различна от повдигнатата от ищеца в поканата за действие тема. По втората част от поканата на ищеца, а именно служителите на Европейската комисия да не се срещат и да не обсъждат МФР 2021-2027 г. с г-н Andrej Babiš, Комисията изцяло запазва мълчание.
                           
                        
            
                  2.
               
               
                  Второто твърдение е, че ищецът е пряко засегнат от бездействието на Европейската комисия, тъй като: i) не е необходим никакъв друг междинен акт, за да не се допусне член на колегиума на Комисията, и по-специално неговият председател, да се среща и обсъжда с чешкия министър-председател МФР 2021-2027 г.; и ii) правното положение на ищеца търпи въздействие, тъй като е избран като представител в сената в рамките на парламента на Чешката република и е натоварен с разследването на конфликта на интереси на чешкия министър-председател в качеството си на член на специална комисия в сената, създадена за целта, на която Комисията неправомерно не осигурява достъп до документи, за да попречи на изпълнението на нейните задачи по осъществяването на разследване.
               
            
                  3.
               
               
                  Третото твърдение е за лично засягане на ищеца от бездействието на Европейската комисия по отношение на конфликта на интереси на чешкия министър-председател г-н Andrej Babiš, а правният му интерес възниква от: i) конституционното задължение на ищеца да упражнява контрол за правилното прилагане на правните актове на Съюза, включително на неговия бюджет (МФР 2021-2027 г.); ii) конституционното задължение на ищеца, от което произтича правото да упражнява контрол над чешкия министър-председател, когато се среща с членовете на колегиума на Комисията, включително задължението да упражнява отговорно функциите си като член на гореспоменатата специална комисия в сената; iii) избора на ищеца на изборите през 2018 г. в сената на Чешката република и конкуренцията му с кандидати от партия „АNO“, контролирана от чешкия министър-председател; iv) обстоятелството, че ищецът получава същите смъртни заплахи, каквито получават членовете на Европейския парламент от Комисията по бюджетен контрол (CONT) на Европейския парламент през февруари 2020 г., тъй като и той, и те се опитват да противодействат на конфликта на интереси на Andrej Babiš.
               
            
                  4.
               
               
                  Четвъртото твърдение е, че ще бъде извършен отказ на правосъдие, ако на член на националния парламент на държава — членка на Съюза, не бъде призната легитимация по делото, тъй като би се оказал възпрепятстван да упражни дори индиректен контрол, посредством Съда на Европейския съюз, над Европейската комисия, която действа като изпълнителна власт в институционалната система на Съюза.
               
            
                  5.
               
               
                  Петото твърдение е за нарушение от страна на Комисията на нейното задължение за противодействие в случай на конфликт на интереси на чешкия министър-председател г-н Andrej Babiš в съответствие с член 325, параграф 1 ДФЕС, член 319, параграф 3 ДФЕС във връзка с Резолюцията на Европейския парламент от 13 декември 2018 г. (2) и член 61, параграф 1 от Регламент (ЕС, Евратом) 2018/1046 на Европейския парламент и на Съвета. Всички условия за действие от страна на Комисията са изпълнени, а именно: i) наличие на конфликт на интереси на г-н Andrej Babiš; ii) участие на г-н Andrej Babiš в подготвителните действия за изпълнение на бюджета на Съюза; и iii) обстоятелството, че конфликтът на интереси на г-н Andrej Babiš съставлява „всяка друга незаконна дейност, която засяга финансовите интереси на Съюза“ по смисъла на член 325, параграф 1 ДФЕС. Поради това Комисията има задължение за действие, но бездейства, тъй като не приема възпиращи мерки за неутрализиране на конфликта на интереси на чешкия министър-председател в съответствие със задължението си по член 319, параграф 3, член 325, параграф 1 ДФЕС и член 61, параграф 1, второ изречение от Регламент (ЕС, Евратом) 2018/1046 на Европейския парламент и на Съвета. Обратно, след 2 август 2018 г. членове на колегиума на Комисията, и по-специално председателят, продължават да се срещат и обсъждат с чешкия министър-председател МФР 2021-2027 г., а в нарушение на забраната за конфликт на интереси Комисията продължава да извършва преки плащания в селското стопанство на дружества от определени групи, на които Andrej Babiš е контролиращо лице и действителен собственик.
               
            
         (1)  Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 2018 г., стр. 1).
      
         (2)  „Конфликт на интереси и защитата на бюджета на ЕС в Чешката република“, Резолюция на Европейския парламент P8_TA (2018) 0530 от 13 декември 2018 г. (2018/2975(RSP).